Source: http://www.bihon.ro/a-18-a-victorie-stagionara-pentru-csm-oradea/2035677
Timestamp: 2018-10-21 00:12:53+00:00

Document:
A 18-a victorie stagionară pentru CSM Oradea - BIHON
la	7. mai 2018 13:57
Orădenii au obţinut un succes lejer	- © FOTO: COSTEL DEMIAN
Divizionara A de handbal masculin CSM Oradea a câştigat cu scorul de 32-28 (16-14) meciul de pe teren propriu cu CSM Şcolar Reşiţa, contând pentru etapa a 20-a din Seria B.
Partida s-a disputat la Arena “Antonio Alexe” şi a consemnat un succes facil al gazdelor, care au dominat disputa cu autoritate. Aceasta a fost cea de-a 18-a victorie pentru handbaliştii orădeni, din tot atâtea meciuri disputate.
Echipa noastră a jucat atât cât a trebuit, fără a se întrebuinţa prea mult. CSM Oradea s-a desprins încă din primele minute, conducând cu trei-patru goluri diferenţă. La pauză, scorul era 16-14.
În repriza secundă, gazdele şi-au mărit avantajul, ecartul ajungând până la şase goluri, scoruri 23-17 (’41), 28-22 (’51), 30-24 (’54). Reşiţenii au mai redus în ultimele minute din diferenţă, pe fondul relaxării orădenilor, scor final 32-28.
Antrenorii Sebastian Tudor (principal) şi George Tăutu (secund) au aliniat echipa: Niculai, Duma – portari; Al. Pop 11 goluri marcate, Botea 5, Crăciun 5, Munea 3, Szilágyi 3 (1 din penalty), Laslo 2, Munteanu 1, Stroe 1, Iozu 1, Mihăilescu, Zamfir. De la formaţia oaspete s-a remarcat Vulpe, cu 6 goluri înscrise.
Taguri: csm oradea, csm scolar resita, handbal masculin, victorie

References: CSM 
 CSM 
 CSM 
 CSM 
 csm 
 csm